תום וגנר

**תום וגנר** הוא אסטרטג פוליטי, סופר, ופעיל שלום ישראלי. מחבר הספרים "מלחמות הקנאביס - סיפורים על ייסורים ותקווה" ו"המהפכה האברהמית".

## ביוגרפיה
יליד חיפה. בנעוריו היה פעיל בארגונים פוליטיים דוגמת שלום עכשיו, סדאקה-רעות ומפלגת מרצ. בשירותו הצבאי בסוף שנות ה-90 שירת ביחידת הקישור לכוחות הרשות הפלסטינית ביריחו. עם שחררו החל לעבוד כיועץ ודובר בקמפיינים לפוליטיקאים. בתחילת דרכו הפוליטית שימש כדוברו של ח"כ אילן גילאון. בבחירות 2001 היה דובר מטה הבחירות של אהוד ברק במרוץ לראשות הממשלה. בהמשך מונה למנהל מחלקת מאבקים ומשברים תקשורתיים במשרד 'ארד תקשורת'. היה דובר מטה הבחירות של עמיר פרץ בבחירות לראשות ההסתדרות ושל טליה ליבני לראשות נעמת. שימש כמנהל ההסברה של אלי אפללו בפריימריז בליכוד, וכן של מיכה גבאי בבחירות לראשות עיריית קריית גת. בהמשך שימש כמנהל התקשורת של משרד בן אור תקשורת ובשנת 2007 הקים את חברת 'וגנר אסטרטגיה ויח"צ'.

בהמשך, שימש כיועץ התקשורת לעמיר פרץ במרוץ לראשות מפלגת העבודה ולאחרי כן לראשות הממשלה מול אהוד אולמרט. עבד כדובר מרכז פרס לשלום, וכן סיפק שירותי ייעוץ ויח"צ לגורמים בינלאומיים דוגמת האו"ם, האיחוד האירופי, והבנק העולמי ועבור יוזמות קיום משותף יהודי ערבי בישראל. בין היתר שימש בעברו כדובר לעיריית כפר קאסם.

## מלחמות הקנאביס

בעקבות מחלתו הקשה של אביו שטופל בקנאביס רפואי, וההתמודדות עם הממסד הרפואי והרגולציה בישראל, כתב וגנר את הספר "מלחמות הקנאביס – סיפורים על ייסורים ותקווה" שיצא לאור בעברית בשנת 2021 ושנה אחרי כן גם באנגלית. בספרו, טען וגנר כי יש להרחיב את התוויית הטיפול במחלות בישראל באופן שיאפשר ליותר אנשים לבחור בשימוש בקנאביס רפואי, וטען כי חולים רבים בישראל אינם זכאים לכמויות הקנאביס לו הם זקוקים, ונדחקים לפיכך לחפש מענים בדרך שאינה חוקית.

הספר היה לרב מכר וגרסתו האנגלית זכתה בשנת 2022 במדליית הזהב במסגרת ה-Global books awards בקטגוריית 'בריאות, כושר ודיאטה'. לצד זאת, היה הספר מועמד גם לפרס ברנר ולפרס שר התרבות.

## מרכז המזרח התיכון
בשנת 2024 הקים וגנר את 'מרכז המזרח התיכון', פלטפורמה דיגיטלית לרקימת קשרים ומפגשים בין ישראלים לבין גורמים לא רשמיים בעולם הערבי והמזרח התיכוני. במסגרת המרכז מארח וגנר להרצאות נציגי אופוזיציה גולים, פעילים חברתיים, עיתונאים ואנשי דת מכל רחבי העולם הערבי, המוסלמי והמזרח תיכוני - ומפעיל שורה של קבוצות וואטסאפ ופייסבוק המאפשרות מפגש ושיח ישיר בין ישראלים לבין בני עמים אחרים. בין היתר עומד המרכז בקשר עם דמויות לבנוניות, סוריות, ירדניות, עיראקיות, צפון אפריקניות, סומלילנדיות, איראניות וכן גורמים במיעוטים הכורדים והאחוואזים באיראן, בקרב הדרוזים בסוריה ומיעוטים אתניים נוספים במרחב.

## ספריו בנושא המזרח התיכון
בשנת 2025 פרסם את ספרו 'איחוד המאמינים' (הוצאת שהם-קראוס) המתבסס על דיאלוג והתכתבות משותפת בין וגנר לסופר הפלסטיני־נוצרי אליאס נסרי באבון.

בשנת 2025 פרסם וגנר את ספרו, 'המהפכה האברהמית — נוסחת שלום מזרח תיכונית' (הוצאת שהם-קראוס), המבקש לשרטט אפשרות לברית אזורית על בסיס היסטוריה משותפת, על בסיס דתי השם דגש על המסורות המייחסות את היהדות והאסלאם לאברהם אבינו כאב משותף ועל בסיס דחייה של קיצוניות. הספר נמכר בעברית במאות עותקים באוגוסט 2025 יצאה גם המהדורה האנגלית של הספר. הספר זכה לתגובות אוהדות מצד שותפים שונים בעולם הערבי, דוגמת העיתונאית הלבנונית מריה מעלוף, איש האופוזיציה הסורי ג'מאל סבאח' העומד בראש הארגון המכונה 'ממשלת סוריה בגלות', אתר החדשות המרוקני אל-נהר ערך סקירה על הספר וגם העיתון הפקיסטני FFN התייחס אליו. משרד החוץ אף פרסם בחשבון ה-X שלו בערביץ את המהדורה האנגלית של הספר.

בינואר 2026 פרסם יחד עם איש האופוזיציה האיראני הגולה ארש חמדיאן, את הספר 'הסכמי כורש', המננסה לשרטט נרטיב משותף לעם היהודי והאיראני המקביל להסכמי אברהם.

## חיים אישיים
מתגורר עם משפחתו באשקלון.

## הערות שוליים

קטגוריה:יועצים פוליטיים ישראלים
קטגוריה:יועצי תקשורת ישראלים
קטגוריה:יחצ"נים ישראלים
קטגוריה:פעילים חברתיים ישראלים
קטגוריה:פעילים ישראלים למען לגליזציה של סמים קלים
קטגוריה:ישראלים שנולדו במאה ה-20